Folketing
1998-04-21

Det er kun i Danmark, det findes, endda i overflod. Vi har i Fremskridtspartiet meget stor forståelse for, at der er nogle udlændinge, der ønsker at bevare deres eget modersmål; men vi kan ikke se, at det på nogen måde er en offentlig opgave at finansiere undervisning i det. Det må være forældrenes egen opgave at undervise børnene i deres eget modersmål og deres egen kulturelle baggrund, hvis de ønsker, at det skal ske. De penge, der i dag bruges på modersmålsundervisningen, kunne set med Fremskridtspartiets øjne med langt større succes bruges til en intensiv danskundervisning, specielt af de udenlandske børn, som ikke er i stand til at tale dansk, når de kommer i skole. Faktisk er det vores opfattelse, at mange udenlandske forældre svigter deres børn ved ikke at lære dem dansk, før de skal i skole. Hvis udlændingene vidste, at det er deres eget ansvar at lære deres børn at tale dansk, før de skal starte i skolen, er jeg ret sikker på, at forældrene ville påtage sig det ansvar.